Figuri li kienu ppubblikati mill-Eurostat fl-aħħar jiem żvelaw illi l-proporzjoni tal-popolazzjoni li hija mċaħħda materjalment b'mod sever naqqset fl-2015 biex il-perċentwal tan-nies li jaqgħu f'din il-kategorija issa niżlu minn 10.2% għal 8.1%, tnaqqis ta' 9,000 ruħ. Pass fid-direzzjoni t-tajba F'kummenti li ta lill-gazzetta KullĦadd, l-attivist soċjali Charles Miceli, sostna li dan l-iżvilupp huwa pass fid-direzzjoni t-tajba. "Ħasra li ma ngħatax aktar pubbliċità. Il-Gvern fuq din ħaqqu kull tifħir, imma fadal xi jsir. Ma ninsewx li l-Gvern Laburista marbut bil-manifest elettorali li jaħdem attivament biex jeradika l-faqar darba għal dejjem." Għaldaqstant, huwa qal li jkun f'waqtu li wieħed janalizza xi tgħid din l-istatistika u, minflok nintilfu f'xi ewforja, naraw kif nistgħu nkomplu naħdmu biex noħorġu n-nies mill-faqar. Miceli ġibed l-attenzjoni għall-fatt li, minkejja li huwa veru li qegħdin taħt il-medja tal-Unjoni Ewropea, meta tħares lejn l-istatistiċi dwar il-faqar fl-Ewropa, isib li hemm diskrepanzi kbar minn 34% tal-popolazzjoni fil-Bulgarija għal 1.3% tal-popolazzjoni fin-Norveġja. "F'din l-istatistika qed nitkellmu wkoll fuq mistoqsijiet li jvarjaw naqra mhux ħażin fil-gravità tagħhom. Għax altru ma tkunx taffordja tixtri magna tal-ħasil jew tiekol sura ta' nies u altru ma jkollokx flus biżżejjed biex darba f'sena tmur ġimgħa vaganza x'imkien," tenna Miceli. Fil-fatt, huwa spjega li aktar milli fuq faqar assolut, l-istatistika tal-Eurostat titkellem fuq nies li huma 'severely materially deprived', indikatur li jirreferi għan-nuqqas ta' abiltà li wieħed ikun jista' jixtri affarijiet li huma meqjusin bħala bżonnjużi jew tal-inqas utli biex ċittadin jkunu jista' jkollu livell ta' għejxien adegwat. Miżuri effettivi Mistoqsi jemminx li kien hemm xi miżuri tal-Gvern li wasslu għal dan it-tnaqqis, b'mod speċjali dak irregistrat fost it-tfal u l-anzjani, huwa qal li m'hemmx dubju li l-politika li jimxi biha l-gvern taffettwa ħafna biex titfa' n-nies fil-faqar jew biex toħroġhom minnu. "Kien hemm għad ta' miżuri f'dawn l-aħħar tliet snin li għenu biex ibiddlu t-trend u għall-ewwel darba f'ħafna snin nibdew naraw kambjament għall-aħjar. F'moħħi jiġuni r-roħs tal-kontijiet tad-dawl u l-ilma, iċ-childcare b'xejn, l-in work benefits, it-tnaqqis gradwali fil-benefiċċji għal dawk li jidħlu fid-dinja tax-xogħol, fost oħrajn." Huwa kien ukoll pożittiv dwar l-effett li se jkollhom iż-żidiet fil-pensjoni tal-anzjani u tal-persuni b'dizabbiltà li l-Gvern ħabbar għal din is-sena. "Dawn il-miżuri żgur se jkomplu jaffettwaw l-istatistika li, għalkemm fil-każ ta' Malta turi tnaqqis ta' 2.1%, xorta għadha għolja kkumparata ma' pajjizi bħal Franza, il-Lussemburgu u d-Danimarka. Aħna rridu nħarsu lejn min hu ahjar minna mhux lejn min hu agħar." Għaldaqstant, Miceli huwa tal-fehma li Gvern illi jistqarr li jemmen fil-ġustizzja soċjali jrid ikompli jirsisti biex mhux biss jeradika l-faqar imma biex numru dejjem akbar tal-popolazzjoni tibda tgħix ħajja diċenti. Lil hinn mill-istatistiċi Mistoqsi jekk iħossx li hemm xi faxxa ta' persuni li hija aktar f'riskju ta' faqar minn oħrajn, Miceli indika li l-aktar vulnerabbli jibqgħu t-tfal u l-anzjani. "Iżda huwa hawn li rridu noqgħodu naqra aktar attenti u mmorru lil hinn mill-istatistika," spjega Miceli. "Kif se jħosshom dawk it-tfal li, minkejja li għandhom x'jieklu u d-dar għandhom magna tal-ħasil, m'għandhomx flus fil-but biex imorru jaraw film u jixtru drink u popcorn? Kif se jħosshom dawk l-anzjani li wara li tbagħlu ħajjithom kollha minkejja li għandhom televiżjoni tal-kulur, ma jaffordjawx imorru ġimgħa Għawdex darba fis-sena?" Huwa sostna li dawk l-aktar ċiniċi fostna, ħafna drabi dawk li ħobżhom maħbuż u żejthom fil-kus, dawk li fis-Sajf iduru l-Mediterran bil-jott, jaraw dawn l-affarijiet bħala lussu. Imma, staqsa Miceli, tista' tkun qiegħed tgħix ħajja diċenti u lanqas tista' taqta' ftit mill-istress tal-ħajja ta' kuljum? "Ma rridux inserrħu fuq l-istatistika biss. Il-politici li jduru d-djar kuljum u jitkellmu man-nies, jafu li lil hinn mill-istatistika, lil hinn min-numru, hemm barra hemm nies, bħali u bħalek, li qed ibatu. U kif jgħid l-istatut tal-Partit Laburista, is-saħħa tas-soċjetà titkejjel mill-progress ta' dawk l-aktar dgħajfa fost il-membri tagħha. Għalhekk, filwaqt li tajjeb li l-Gvern ikun impenjat li joħloq il-ġid, irid juri l-istess impenn biex il-ġid jitqassam bejn kulħadd."